Færøske Pál Joensen, der svømmer for Aalborg Svømmeklub, er nu udtaget til OL og det bringer det samlede antal udtaget Aalborg-svømmere op på tre.

Pál Joensen er netop blevet udtaget til OL. I forvejen var både Mie Ø. Nielsen og Viktor Bromer udtaget, så Aalborg Svømmeklub er forment repræsenteret når det går løs ved OL i Rio om et par måneder. Pál Joensen er blandt otte svømmere, der netop er blevet udtaget til OL. Sportschef i Dansk Svømmeunion, Lars Green Bach, ser frem til at følge de otte svømmere frem mod og under OL i Rio. - For denne gruppe svømmere er forventningen, at de lykkes med at levere præstationer på et højere niveau, end det de er kvalificeret på. Det er det, som er i fokus på nuværende tidspunkt – at kunne realisere det potentiale disse svømmere har i en olympisk sammenhæng. Lykkes det, er jeg ret sikker på, at vi i denne gruppe af svømmere også vil se nogle interessante sportslige markeringer i Rio, siger Lars Green Bach. Dermed er Danmark nu oppe på at have 13 svømmere klar til OL.